може да доведе до продължаване на дъмпинга от КНР.
 1. Предварителни бележки
 (29)
 Оценката на вероятността от продължаване на дъмпинга беше извършена въз основа на данните, предоставени от заинтересованите страни, които бяха надлежно проверени, на данните, съдържащи се в искането за преразглеждане с оглед на изтичане на срока на действие на мерките, в съчетание с данните, събрани от други източници, като например търговската статистика за вноса и износа (Евростат и базите данни за китайския износ), както и въз основа на друга общественодостъпна информация, като например уебсайтове на Комисията за международна търговия на САЩ и на производителите и препродавачите на свещи. Комисията също така използва поверителната информация, докладвана от държавите членки в съответствие с член 14, параграф 6 от основния регламент, при сравняването на информацията, предоставена от страните, и при анализа на развитието на вноса с произход от китайските производители износители, предмет на индивидуален дъмпингов марж.
 (30)
 При първоначалното разследване Комисията използва данни от промишлеността на Съюза за установяване на нормалната стойност поради липса на съдействие от страна на производител в държавата аналог. За целите на текущото разследване един производител, установен в Съединените американски щати (САЩ), се съгласи да окаже съдействие и предостави цялата необходима информация с цел установяване на нормалната стойност в сегашното разследване, както е обяснено в съображения от 31 до 35 по-долу.
 2. Дъмпинг на вноса през РПП
 2.1. Нормална стойност
 2.1.1. Избор на държава аналог
 (31)
 В известието за започване на преразглеждане Бразилия беше предложена като подходяща държава аналог за целта на установяването на нормалната стойност по отношение на КНР. Комисията прикани всички заинтересовани страни да изразят становището си по това предложение, но не бяха получени никакви коментари. Поради това Комисията изпрати въпросници на известните бразилски производители. Те обаче не оказаха съдействие.
 (32)
 Освен това бяха проучени възможностите за съдействие от страна на производители, установени в държави с пазарна икономика, като Аржентина, Канада, Чили, Индия, Индонезия, Израел, Малайзия, Нова Зеландия, Тайван и Тайланд. Въпреки това нито един производител, установен в посочените държави, не оказа съдействие.
 (33)
 За да намери потенциална държава аналог, Комисията разследва други налични източници на информация, а именно Евростат и публичната база данни, предоставена от Комисията за международна търговия на САЩ. Беше установено, че пазарите на Съюза и САЩ са основните световни пазари за свещи и че производство на САЩ също е било изнасяно за пазара на Съюза.
 (34)
 От информация на уебсайта на Националната асоциация на производителите на свещи на САЩ (НАПС) стана ясно, че в САЩ са установени около 400 производители на свещи, чийто общ обем на производството е значителен, и че тази държава внася големи количества за собствена консумация. Поради това бе счетено, че САЩ е подходяща държава аналог за целите на настоящото разследване.
 (35)
 Комисията поиска подкрепата на НАПС и един производител от САЩ се отзова и се съгласи да съдейства при разследването. Предоставената от посочения производител информация бе счетена за достатъчна и валидна за установяване на нормалната стойност в настоящото разследване.
 2.1.2. Определяне на нормалната стойност
 (36)
 Нормалната стойност бе установена съгласно член 2, параграф 7, буква а) от